Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση ενός συστήματος οικοσημείων που εφαρμόζεται στα βαρέα φορτηγά οχήματα που διέρχονται από την Αυστρία για το έτος 2004

(υποβληθείσα από την Επιτροπή)

2001/0310 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση ενός συστήματος οικοσημείων που εφαρμόζεται στα βαρέα φορτηγά οχήματα που διέρχονται από την Αυστρία για το έτος 2004

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1,

την πρόταση της Επιτροπής [1],

[1] ΕΕ C ...

τη γνώμη της Οικονομικής και Κοινωνικής Επιτροπής [2],

[2] ΕΕ C ...

τη γνώμη της Επιτροπής των Περιφερειών [3],

[3] ΕΕ C ...

Αποφασίζοντας σύμφωνα με τη διαδικασία του άρθρου 251 της συνθήκης,

Εκτιμώντας τα εξής:

(1) Το πρωτόκολλο αριθ. 9 της Πράξης προσχώρησης της Δημοκρατίας της Αυστρίας στην Ευρωπαϊκή Ένωση [4] προβλέπει, στο άρθρο 11 παράγραφος 2 στοιχείο α), ότι το σύστημα των οικοσημείων λήγει στις 31 Δεκεμβρίου 2003.

[4] ΕΕ C 241 της 29ης Αυγούστου 1994

(2) Το Ευρωπαϊκό Συμβούλιο, κατά τη συνεδρίασή του της 14ης και 15ης Δεκεμβρίου 2001 στο Λάκεν, ζήτησε, στο σημείο 58 των συμπερασμάτων, να παραταθεί το σύστημα των οικοσημείων, ως προσωρινή λύση. Η παράταση αυτή εντάσσεται στο πλαίσιο της προστασίας του περιβάλλοντος στις ευπαθείς ζώνες, όπως στην περιοχή των Άλπεων.

(3) Το μέτρο αυτό είναι αναγκαίο εν αναμονή της έγκρισης της πρότασης - πλαισίου για την τιμολόγηση της χρήσης των υποδομών, όπως προβλέπεται στη Λευκή Βίβλο για την ευρωπαϊκή πολιτική μεταφορών με ορίζοντα το έτος 2010 [5].

[5] COM (2001)370 της 12ης Σεπτεμβρίου 2001

(4) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [6], τα αναγκαία μέτρα για την εφαρμογή του παρόντος κανονισμού πρέπει να εγκριθούν σύμφωνα με τη διαδικασία της συμβουλευτικής επιτροπής, που προβλέπεται στο άρθρο 3 της εν λόγω απόφασης.

[6] ΕΕ L 184 της 17.7.1999, σ. 23

(5) Είναι, επομένως, σκόπιμο να θεσπισθεί ένα σύστημα οικοσημείων για το έτος 2004,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, νοούνται ως:

α) «όχημα», το όχημα, όπως ορίζεται στο άρθρο 2 του κανονισμού (ΕΟΚ) αριθ. 881/92 [7],

[7] ΕΕ L 95 της 9.04.1992, σ. 1

β) «διεθνείς μεταφορές», οι διεθνείς μεταφορές, όπως ορίζονται στο άρθρο 2 του κανονισμού (ΕΟΚ) αριθ. 881/92,

γ) «κυκλοφορία διαμετακόμισης μέσω της Αυστρίας», η κυκλοφορία που διέρχεται από το αυστριακό έδαφος με προορισμό και με προέλευση το εξωτερικό,

δ) «φορτηγό», κάθε αυτοκίνητο όχημα, μέγιστου επιτρεπόμενου βάρους άνω των 7,5 τόνων, ταξινομημένο σε ένα κράτος μέλος, που χρησιμοποιείται για τη μεταφορά εμπορευμάτων ή την έλξη ρυμουλκουμένων, συμπεριλαμβανομένων των ημιρυμουλκουμένων, και τα ρυμουλκούμενα, μέγιστου επιτρεπόμενου βάρους άνω των 7,5 τόνων, που έλκονται από μηχανοκίνητο όχημα, ταξινομημένο σε ένα κράτος μέλος, μέγιστου επιτρεπόμενου βάρους το πολύ 7,5 τόνων,

ε) «οδική εμπορευματική κυκλοφορία διαμετακόμισης μέσω της Αυστρίας», η κυκλοφορία διαμετακόμισης μέσω της Αυστρίας με φορτηγά, είτε τα οχήματα αυτά κυκλοφορούν κενά, είτε με φορτίο,

στ) «διμερείς διαδρομές», οι διεθνείς μεταφορές σε διαδρομές, που εκτελούνται από ένα όχημα, των οποίων το σημείο αναχώρησης ή άφιξης βρίσκεται στην Αυστρία και το σημείο άφιξης ή αναχώρησης βρίσκεται, αντιστοίχως, σε άλλο κράτος μέλος και όπου οι διαδρομές με κενό όχημα εκτελούνται σε συνδυασμό με τις εν λόγω διαδρομές.

Άρθρο 2

Ο παρών κανονισμός εφαρμόζεται στις οδικές εμπορευματικές μεταφορές σε διαδρομές που εκτελούνται στο έδαφος της Κοινότητας.

Άρθρο 3

1. Για τις διαδρομές οι οποίες περιλαμβάνουν οδική εμπορευματική κυκλοφορία διαμετακόμισης μέσω της Αυστρίας εφαρμόζεται, υπό την επιφύλαξη των διατάξεων του παρόντος άρθρου, το καθεστώς που καθορίζεται, για τις διαδρομές που εκτελούνται για ίδιο λογαριασμό και για τις διαδρομές που εκτελούνται για λογαριασμό τρίτων, στην πρώτη οδηγία του Συμβουλίου της 23ης Ιουλίου 1962 [8] και στον κανονισμό (ΕΟΚ) αριθ. 881/92 του Συμβουλίου.

[8] ΕΕ L 70 της 6.08.1962, σ. 2005/62

2. Από την 1η Ιανουαρίου 2004 έως την 31η Δεκεμβρίου 2004, εφαρμόζονται οι ακόλουθες διατάξεις:

α) Οι συνολικές εκπομπές NOx από φορτηγά που διέρχονται από την Αυστρία υπό καθεστώς διαμετακόμισης καθορίζονται σύμφωνα με τον πίνακα που παρατίθεται στο παράρτημα 1.

β) Για τον προσδιορισμό των συνολικών εκπομπών NOx που καταλογίζονται στα φορτηγά γίνεται διαχείριση με τη βοήθεια του συστήματος οικοσημείων. Στο σύστημα αυτό, κάθε φορτηγό, για να διασχίσει την Αυστρία, χρειάζεται έναν ορισμένο αριθμό οικοσημείων, που αντιπροσωπεύουν το επίπεδο εκπομπών NOx από αυτό (επιτρεπόμενη τιμή στο πλαίσιο της συμμόρφωσης της παραγωγής (COP) ή που απορρέει από την έγκριση τύπου). Η μέθοδος υπολογισμού και διαχείρισης των εν λόγω σημείων περιγράφεται στο παράρτημα 2.

γ) Η Αυστρία χορηγεί και διαθέτει εγκαίρως τις κάρτες οικοσημείων, που είναι αναγκαίες για τη διαχείριση του συστήματος οικοσημείων, σύμφωνα με το παράρτημα 2, για τα φορτηγά που διέρχονται από την Αυστρία υπό καθεστώς διαμετακόμισης.

δ) Τα οικοσημεία κατανέμονται από την Επιτροπή μεταξύ των κρατών μελών, σύμφωνα με τις διατάξεις που πρόκειται να θεσπισθούν βάσει της παραγράφου 4.

3. Σε περίπτωση που δεν έχει εγκριθεί η πρόταση - πλαίσιο για την τιμολόγηση της χρήσης των υποδομών, οι διατάξεις που προβλέπονται στην παράγραφο 2 διατηρούνται για ένα έτος και, ενδεχομένως, επί ένα επιπλέον έτος το πολύ.

4. Η Επιτροπή, αποφασίζοντας σύμφωνα με τη διαδικασία που ορίζεται στο άρθρο 5, εκδίδει τις λεπτομερείς διατάξεις που αφορούν τις διαδικασίες σχετικά με το σύστημα οικοσημείων, την κατανομή των οικοσημείων και τα τεχνικά ζητήματα που άπτονται της εφαρμογής του παρόντος άρθρου.

Άρθρο 4

1. Όσον εφαρμόζονται οι διατάξεις του άρθρου 3 παράγραφος 2, τα κράτη μέλη, στο πλαίσιο της αμοιβαίας συνεργασίας τους, λαμβάνουν, εν ανάγκη, μέτρα συμβατά με τη συνθήκη ΕΚ για την πάταξη των καταχρήσεων όσον αφορά το σύστημα οικοσημείων.

2. Οι μεταφορείς που είναι κάτοχοι κοινοτικής άδειας, η οποία έχει εκδοθεί από τις αρμόδιες αρχές στην Αυστρία, δεν έχουν το δικαίωμα να εκτελούν διεθνείς εμπορευματικές μεταφορές σε διαδρομές κατά τις οποίες δεν λαμβάνει χώρα ούτε φόρτωση, ούτε εκφόρτωση στην Αυστρία. Όλες αυτές οι διαδρομές, που συνεπάγονται διαμετακόμιση μέσω της Αυστρίας υπόκεινται ωστόσο στις διατάξεις του άρθρου 3.

3. Εν τω μέτρω του δυνατού, κάθε μέθοδος ελέγχου, συμπεριλαμβανομένων των ηλεκτρονικών συστημάτων που σχετίζονται με την εφαρμογή του άρθρου 3, εγκρίνεται σύμφωνα με τη διαδικασία που ορίζεται στο άρθρο 5.

Άρθρο 5

1. Η Επιτροπή επικουρείται από επιτροπή, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Στις περιπτώσεις που γίνεται παραπομπή στο παρόν άρθρο, εφαρμόζεται η διαδικασία της συμβουλευτικής επιτροπής που ορίζεται στο άρθρο 3 της απόφασης 1999/468/ΕΚ, τηρουμένων των διατάξεων του άρθρου 7 παράγραφος 3 και του άρθρου 8 της απόφασης.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ 1

που προβλέπεται στο άρθρο 3 παράγραφος 2 στοιχείο α) του παρόντος κανονισμού

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

ΥΠΟΛΟΓΙΣΜΟΣ ΚΑΙ ΔΙΑΧΕΙΡΙΣΗ ΤΩΝ ΟΙΚΟΣΗΜΕΙΩΝ

που προβλέπονται στο άρθρο 3 παράγραφος 2 στοιχείο β) του παρόντος κανονισμού

1. Ο οδηγός κάθε φορτηγού που διέρχεται από την Αυστρία υπό καθεστώς διαμετακόμισης (προς οποιαδήποτε κατεύθυνση) πρέπει, για κάθε διέλευση των συνόρων, να επιδεικνύει:

α) ένα αποδεικτικό έγγραφο, που να αναφέρει την τιμή συμμόρφωσης της παραγωγής για τις εκπομπές NOx,

β) μια ισχύουσα κάρτα οικοσημείων, η οποία έχει εκδοθεί από την αρμόδια αρχή.

Όσον αφορά το στοιχείο α)

Για τα φορτηγά που ταξινομήθηκαν μετά την 1η Οκτωβρίου 1990, το αποδεικτικό έγγραφο, που αναφέρει την τιμή συμμόρφωσης της παραγωγής, πρέπει να έχει τη μορφή πιστοποιητικού, εκδοθέντος από την αρμόδια αρχή, το οποίο να αναφέρει τον πιστοποιημένο ανεκτό όγκο εκπομπών NOx, στο πλαίσιο της συμμόρφωσης της παραγωγής, ή τη μορφή πιστοποιητικού έγκρισης τύπου, το οποίο να αναφέρει την ημερομηνία έγκρισης και τα μετρηθέντα επίπεδα. Στην περίπτωση του δεύτερου πιστοποιητικού, ο ανεκτός όγκος εκπομπών NOx, στο πλαίσιο της συμμόρφωσης της παραγωγής, συνάγεται με την προσαύξηση κατά 10% του επιπέδου που καθορίζεται για την έγκριση τύπου. Ο αριθμός που καθορίζεται για ένα όχημα δεν μπορεί να τροποποιηθεί καθ' όλη τη διάρκεια ζωής του οχήματος.

Η τιμή συμμόρφωσης της παραγωγής καθορίζεται σε 15,8 g/kWh για τα φορτηγά που ταξινομήθηκαν πριν από την 1η Οκτωβρίου 1990, καθώς και για τα φορτηγά για τα οποία δεν έχει εκδοθεί πιστοποιητικό.

Όσον αφορά το στοιχείο β)

Η κάρτα οικοσημείων περιέχει έναν ορισμένο αριθμό σημείων, που χρησιμοποιούνται σε συνάρτηση με την τιμή συμμόρφωσης της παραγωγής, με βάση τους ακόλουθους όρους:

1) 1 g/kWh NOx, υπολογιζόμενο σύμφωνα με την παράγραφο 1 στοιχείο α) αντιστοιχεί σε ένα σημείο,

2) τα κλάσματα του γραμμαρίου στρογγυλοποιούνται στον επόμενο ακέραιο αριθμό, εάν ισούνται με 0,5 ή το υπερβαίνουν, και στον προηγούμενο ακέραιο αριθμό, στις λοιπές περιπτώσεις.

2. Η Επιτροπή, αποφασίζοντας σύμφωνα με τις διαδικασίες που ορίζονται στο άρθρο 5, υπολογίζει, ανά τρίμηνο, τον αριθμό διαδρομών, καθώς και το μέσο επίπεδο εκπομπών NOx από φορτηγά, και τηρεί στατιστικές με κατανομή ανά εθνικότητα.